**Saskarsmes tiesību ierobežošanas kārtība gadījumos, kad vecākiem pārtrauktas aizgādības tiesības**

Gadījumos, kad bērni ir šķirti no ģimenes tā iemesla dēļ, ka vecākiem ir pārtrauktas aizgādības tiesības, jautājums par saskarsmes tiesību ierobežošanu (tostarp par pilnīgu saskarsmes ierobežošanu, kas atbilst saskarsmes tiesību atņemšanai) ir bāriņtiesu kompetencē. Šāda lēmuma kontroli veic tiesa administratīvajā procesā.

**Lietā pieteikto lūgumu izskatīšanas nošķiršana no tiesvedības izbeigšanas**

Civilprocesa likumā paredzētais tiesvedības izbeigšanas regulējums (Civilprocesa likuma 26. nodaļa) attiecas uz iesniegto prasības pieteikumu kopumā vai kādā tā daļā. Lietā pieteikto lūgumu (Civilprocesa likuma 74. panta pirmās daļas 6. punkts), kuru pieteikšana var būt konkretizēta citās Civilprocesa likuma normās (piemēram, Civilprocesa likuma 137. panta otrā daļa, 244.10 panta pirmā daļa), izskatīšanai jāievēro tiem noteiktā kārtība.

**Latvijas Republikas Senāta**

**2023.gada [..]**

**RĪCĪBAS SĒDAS LĒMUMS[[1]](#footnote-1)**

**Lieta Nr. [..] SKC‑[G]/2023**

ECLI:LV:AT:2023:[..]

Senatoru kolēģija šādā sastāvā: senatore referente Dzintra Balta, senatori Erlens Kalniņš un Aivars Keišs

rīcības sēdē izskatīja jautājumu par [personas A] blakus sūdzības, kas iesniegta par [..] apgabaltiesas 2023. gada [..] lēmumu, virzību.

**Aprakstošā daļa**

[1] Vecākiem [pers. B] un [pers. C] (turpmāk – atbildētājiem) ar bāriņtiesas lēmumu pārtrauktas aizgādības tiesības pār trim nepilngadīgiem bērniem – [pers. D], [pers. E] un [pers. F]. Nododot šos bērnus ārpusģimenes aprūpē, [pers. A] (turpmāk – prasītāja) iecelta par bērnu aizbildni.

[2] Prasītāja (savā vārdā) 2022. gada [..] cēlusi [..] rajona tiesā prasību pret atbildētājiem par saskarsmes tiesību atņemšanu uz laiku.

[3] 2023. gada [..] prasītāja vērsās [..] rajona tiesā ar pieteikumu (lūgumu) par pagaidu lēmuma pieņemšanu, ar kuru uz laiku (trim mēnešiem, skaitot no tiesas lēmuma datuma) tiktu noteikts aizliegums atbildētājiem izmantot saskarsmes tiesības ar bērniem.

Ar [..] rajona tiesas 2023. gada [..] lēmumu, pamatojoties uz Civilprocesa likuma 223. panta 1. punktu (lietas izskatīšana nav pakļauta tiesai), izbeigta tiesvedība par pieteikumu (lūgumu).

Šo lēmumu prasītāja pārsūdzēja [..] apgabaltiesā, kura ar 2023. gada [..] lēmumu [..] rajona tiesas lēmumu atstāja negrozītu un prasītājas blakus sūdzību noraidīja. Apgabaltiesas lēmumā norādīts, ka tas pārsūdzams Senātā.

[4] Par [..] apgabaltiesas 2023. gada [..] lēmumu prasītāja iesniedza blakus sūdzību, kurā lūgts atcelt lēmumu un izskatīt jautājumu pēc būtības.

**Motīvu daļa**

[5] Senatoru kolēģija vispirms izvērtēs, vai minētais [..] apgabaltiesas 2023. gada [..] lēmums ir pārsūdzams.

[6] Saskaņā ar Civilprocesa likuma 441. panta pirmo daļu lietas dalībnieki var pārsūdzēt pirmās instances un apelācijas instances tiesas lēmumus, iesniedzot blakus sūdzību, divos gadījumos:

1) Civilprocesa likumā noteiktajos gadījumos;

2) ja tiesas lēmums kavē lietas virzību.

Civilprocesa likuma 441. panta otrajā daļā norādīts, ka par citiem pirmās instances tiesas un apelācijas instances tiesas lēmumiem blakus sūdzību neiesniedz.

[7] Civilprocesa likumā paredzēta speciālā pārsūdzības kārtība, atbilstoši kurai apgabaltiesas lēmums, kas pieņemts par blakus sūdzību, nav pārsūdzams un tas stājas likumīgā spēkā tā pieņemšanas brīdī, izņemot Civilprocesa likuma 449. pantā un 641. pantā paredzētos gadījumos. Šāda kārtība pamatota ar izlemjamo jautājumu nozīmību un tā piemērojama:

1) Civilprocesa likuma 449. panta otrajā daļā paredzētajos gadījumos, kuros, atsakot pieņemt prasību (*Civilprocesa likuma 132. panta 1. un 2. punkts*), kā arī izbeidzot tiesvedību (*Civilprocesa likuma 223. panta 1. un 2. punkts*), personai tiek ierobežotas tiesības uz tiesas aizsardzību un lietas izskatīšanu, proti, netiek dota iespēja uz strīda izšķiršanu pēc būtības;

2) Civilprocesa likuma 449. panta trešajā daļā paredzētajos gadījumos par rajona (pilsētas) tiesas lēmumiem zemesgrāmatu lietās, izņemot pieteikumus par nekustamā īpašuma nostiprināšanu uz ieguvēja vārda;

3) Civilprocesa likuma 641. pantā paredzētajos gadījumos, kuros tiek lemts par ārvalsts tiesas nolēmumu atzīšanu, jo ar šādu lēmumu var tikt ierobežotas tiesības uz likumīgā spēkā esoša nolēmuma izpildi.

[8] Ievērojot konkrētās lietas apstākļus, šā lēmuma iepriekšējā punktā norādītie Civilprocesa likuma 449. panta trešajā daļā un 641. pantā paredzētie gadījumi nav attiecināmi uz izskatāmo lietu, jo šajā lietā netiek izskatīts jautājums, kas saistīts ar zemesgrāmatu lietu vai ārvalsts tiesas nolēmuma atzīšanu.

Savukārt Civilprocesa likuma 449. panta otrajā daļā minētie gadījumi nav attiecināmi, jo ar [..] rajona tiesas lēmumu, par kuru blakus sūdzību izskatīja [..] apgabaltiesa, personai netiek ierobežotas tiesības uz tiesas aizsardzību un lietas izskatīšanu. Proti, konkrētajā gadījumā [..] rajona tiesa izlēma izbeigt tiesvedību par prasītājas lūgumu (kuru viņa bija iesniegusi, atsaucoties uz Civilprocesa likuma 244.10 panta pirmo daļu), nevis tiesvedību lietā, līdz ar to prasītājas tiesības uz tiesas aizsardzību un lietas izskatīšanu pēc būtības netiek ierobežotas (netiek kavēta lietas virzība).

Tātad prasītājas pieteiktā lūguma izskatīšanai nav ievērota Civilprocesa likumā noteiktā pārsūdzības kārtība.

[9] Secināms, ka [..] apgabaltiesas lēmumā nepamatoti norādīts, ka lēmums ir pārsūdzams Senātā. Attiecīgi arī nepamatoti pieņemta prasītājas blakus sūdzība, kas kopā ar lietu nosūtīta Senātam.

Ievērojot, ka blakus sūdzība iesniegta par lēmumu, kurā kļūdaini norādīts, ka tas ir pārsūdzams, iemaksātā drošības nauda atmaksājama (*Civilprocesa likuma 444.1panta otrās daļas otrais teikums*).

[10] Tiesību normu pareizas piemērošanas nodrošināšanai senatoru kolēģija uzskata par nepieciešamu vērst tiesas uzmanību, ka lietā pieteikto lūgumu (*Civilprocesa likuma 74. panta pirmās daļas 6 punkts*), kuru pieteikšana var būt konkretizēta citās Civilprocesa likuma normās (piemēram, *Civilprocesa likuma 137. panta otrā daļa, 244.10* *panta pirmā daļa*), izskatīšanai jāievēro tiem noteiktā kārtība. Savukārt Civilprocesa likumā paredzētais tiesvedības izbeigšanas regulējums (*Civilprocesa likuma 26. nodaļa*) attiecas uz iesniegto prasības pieteikumu kopumā vai kādā tā daļā.

[11] Ņemot vērā izskatāmā jautājuma nozīmīgumu bērnu tiesību aizsardzības kontekstā, Senāta kolēģija uzskata par nepieciešamu norādīt, ka gadījumos, kad bērni ir šķirti no ģimenes, tā iemesla dēļ, ka vecākiem ir pārtrauktas aizgādības tiesības, jautājums par saskarsmes tiesību ierobežošanu (tostarp, par pilnīgu saskarsmes ierobežošanu, kas atbilst saskarsmes tiesību atņemšanai) ir bāriņtiesu kompetencē. Šāda lēmuma kontroli veic tiesa administratīvajā procesā (šajā jautājumā sk., *Senāta 2020. gada 17. februāra spriedumu lietā Nr. SKA‑700/2020,* [*ECLI:LV:AT:2020:0217.A420207818.24.S*](https://www.at.gov.lv/downloadlawfile/6149) *un 2020. gada 31. janvāra spriedumu lietā Nr. SKA‑606/2020,* [*ECLI:LV:AT:2020:0131.A420175518.16.S*](https://www.at.gov.lv/downloadlawfile/6102)).

[12] Ņemot vērā iespējamo nepieciešamību bāriņtiesai rīkoties bērnu, kuru intereses var skart nolēmumi šajā lietā, tiesību aizsardzībai, Senāts uzskata par nepieciešamu pieņemto lēmumu nosūtīt zināšanai arī [Nosaukums A] novada un [Nosaukums B] novada bāriņtiesām. Proti, atbilstoši Bērnu tiesību aizsardzības likuma 33. panta otrajai daļai lēmumu par personisku attiecību un tiešu kontaktu uzturēšanas tiesību ierobežošanu starp bērnu un Bērnu tiesību aizsardzības likuma 33. panta pirmajā daļā norādītajām personām pieņem tā bāriņtiesa, kura pieņēmusi lēmumu par bērna ārpusģimenes aprūpi, kas konkrētajā gadījumā ir [Nosaukums A] novada bāriņtiesa. Savukārt [Nosaukums B] novada bāriņtiesa šajā lietā ir lietas dalībnieks ar institūcijas statu

su.

**Rezolutīvā daļa**

Pamatojoties uz Civilprocesa likuma 464. panta sesto daļu, 444.1 panta otro daļu senatoru kolēģija

**nolēma**

atteikt pieņemt [pers. A] blakus sūdzību par [..] apgabaltiesas 2023. gada [..] lēmumu;

atmaksāt [pers. A] drošības naudu 70 *euro*;

nosūtīt lēmumu zināšanai [Nosaukums A] novada un [Nosaukums B] novada bāriņtiesām.

Lēmums nav pārsūdzams.

1. Slēgtas lietas statuss. [↑](#footnote-ref-1)